### NN 142/2025 (21.11.2025.), Ispravak Statuta Središnjeg registra osiguranika

SREDIŠNJI REGISTAR OSIGURANIKA

2119

Nakon izvršenog uspoređivanja s izvornim tekstom utvrđene su pogreške u tekstu Statuta Središnjeg registra osiguranika koji je objavljen u »Narodnim novinama« broj 135 od 31. listopada 2025. godine te se daje

ISPRAVAK STATUTA

SREDIŠNJEG REGISTRA OSIGURANIKA

U Statutu Središnjeg registra osiguranika (»Narodne novine«, broj 135/25) u uvodnom dijelu pogrešno su navedene riječi: »na 231. sjednici održanoj dana 8. srpnja 2025.« koje ispravno glase: »na 234. sjednici održanoj dana 16. rujna 2025.«.

Članak 6. ispravno glasi:

»Članak 6.

U pravnom prometu REGOS koristi pečat.

Za ovjeru dokumenata nastalih u obavljanju javnih ovlasti REGOS-a koristi se pečat okruglog oblika s grbom Republike Hrvatske i sa sadržajem koji glasi: REPUBLIKA HRVATSKA, SREDIŠNJI REGISTAR OSIGURANIKA, ZAGREB.

U središtu pečata urezan je grb Republike Hrvatske.

Pečat s grbom Republike Hrvatske promjera je 38 mm.

Redni broj stavlja se u pečat iznad grba Republike Hrvatske.

Naručivanje, upotreba i zamjena pečata s grbom Republike Hrvatske obavlja se na način propisan zakonom.

Za svakodnevno administrativno i financijsko poslovanje REGOS koristi pečat bez grba Republike Hrvatske.

Pečat je okruglog oblika promjera 35 mm i sadrži puni naziv i sjedište REGOS-a.

REGOS u pravnom prometu može koristiti za posebne namjene i druge pečate.

Odlukom ravnatelja utvrđuje se način upotrebe, broj pečata te osobe odgovorne za njihovo čuvanje.«

Članak 8. ispravno glasi:

»Članak 8.

REGOS organizira obavljanje poslova iz svoje djelatnosti u sljedećim ustrojstvenim jedinicama:

1. Ured ravnatelja,

2. Samostalna služba za razvoj i strategiju,

3. Sektor informatike i kibernetičke sigurnosti,

4. Sektor obveznika,

5. Sektor osiguranika i registra te

6. Sektor administrativne podrške.

U Uredu ravnatelja obavljaju se sljedeći poslovi: stručno-tehničke podrške upravljanju poslovanjem i poslovnom planiranju, odnosa s javnošću, informiranja, izvješćivanja i promidžbe.

U Samostalnoj službi za razvoj i strategiju obavljaju se sljedeći poslovi: podrške strategijskom planiranju, upravljanja sustavom kvalitete, nadzora i koordiniranja razinom usluga, kontinuitetom poslovanja, rizicima, utjecajima na poslovanje i definiranja mjera unaprjeđenja uspješnosti u odnosu na zahtjeve poslovanja.

U Sektoru informatike i kibernetičke sigurnosti obavljaju se sljedeći poslovi: upravljanje informacijsko-komunikacijskim sustavom REGOS-a, informatičko-tehnička podrška i poslovi kibernetičke sigurnosti.

U Sektoru obveznika obavljaju se sljedeći poslovi: prihvata i obrade podataka o primicima te obračunanim i uplaćenim doprinosima za mirovinska osiguranja po osiguranicima, vođenja privremenog računa te usklađivanja i ispravka podataka o nepovezanim uplatama doprinosa za mirovinska osiguranja s obveznicima i prijenos uplaćenih doprinosa za mirovinsko osiguranje temeljem individualne kapitalizirane štednje u obvezne mirovinske fondove.

U Sektoru osiguranika i registra obavljaju se sljedeći poslovi: poslovi vezani uz članstvo u obveznom mirovinskom fondu, vođenje osobnih računa članova obveznih mirovinskih fondova, poslovi vezani uz izbor mirovine i mirovinskog osiguravajućeg društva, vođenje i održavanje registra te izvješćivanje.

U Sektoru administrativne podrške obavljaju se sljedeći poslovi: financija, nabave, pravni i kadrovski poslove te uredsko poslovanje.

Pravilnikom o unutarnjem ustrojstvu i sistematizaciji radnih mjesta uređuje se unutarnje ustrojstvo REGOS-a, odnosno broj i naziv unutarnjih ustrojstvenih jedinica, poslovi koji se u njima obavljaju, potrebna radna mjesta i broj radnika za obavljanje poslova, opis poslova radnih mjesta i uvjeti za njihovo obavljanje, ovlasti, organizacija rada i način rukovođenja te druga pitanja od značaja za rad REGOS-a.«

Članak 34. ispravno glasi:

»Članak 34.

REGOS je dužan uskladiti svoje opće akte s ovim Statutom u roku od 90 (devedeset) dana od dana njegovog stupanja na snagu. Opći akti REGOS-a doneseni temeljem Statuta Središnjeg registra (»Narodne novine«, broj 83/2014, 60/2015, 62/2017 i 91/2018), ostaju na snazi i primjenjuju se do stupanja na snagu novih općih akata.«

Oznaka klasifikacijske oznake, urudžbenog broja i datuma donošenja ispravno glase:

»Klasa: 025-11/25-01/02
 Urbroj: 353-06-02/2-25-1
 Zagreb, 16. rujna 2025.«

Klasa: 025-11/25-01/02
 Urbroj: 353-06-02/3-25-4
 Zagreb, 19. studenoga 2025.

Predsjednik
 Upravnog vijeća
 Dražen Opalić, v. r.